**prof. dr. Marko Goličnik**

Prof. dr. Marko Goličnik je leta 1998 diplomiral na Fakulteti za kemijo in kemijsko tehnologijo Univerze v Ljubljani. Še isto leto se je kot mladi raziskovalec zaposlil na Inštitutu za biokemijo Medicinske fakultete Univerze v Ljubljani. Na Medicinski fakulteti Univerze v Ljubljani je leta 2002 doktoriral s področja biokemije, nato se je kot štipendist sklada Marie Curie strokovno izpopolnjeval na Univerzi v Cambridgu. Njegovo raziskovalno delo obsega proučevanje delovanja encimov in modeliranja dinamičnih procesov v bioloških sistemih. Svoje študije je objavil v obliki štiridesetih izvirnih znanstvenih člankov, ki jih indeksira SCI, in bil mentor pri dveh doktoratih. Trenutno je tajnik Slovenskega biokemijskega društva in član uredniških odborov revij Acta Chimica Slovenica in European Journal of Drug Metabolism and Pharmacokinetics.